বিষয়টি নিয়ে বিশেষ বিতর্কের অবকাশ নেই — দেশের কোটি কোটি মানুষের কাছে তাঁদের প্রাত্যহিক জীবনের মানোন্নয়ন ধর্মীয় উন্মাদনার থেকে অনেক বেশি গুরুত্বপূর্ণ। ২০১৪ সালের লোকসভা নির্বাচনে যে মোদী-ঝড় উঠেছিল ভারত জুড়ে, তার পিছনে ছিল তাঁর অত্যন্ত সময়োপযোগী স্লোগান— সকলকে সঙ্গে নিয়ে সকলের উন্নয়ন। এটিই স্বাভাবিক। দুর্ভাগ্যবশত আগামী বছর আসন্ন লোকসভা নির্বাচনের মুখোমুখি দাঁড়িয়ে জরুরি এই রাজনৈতিক পাঠটি বিস্মৃত হয়ে ভারতীয় জনতা পার্টির নেতৃত্বের একাংশ ও সে দলের ঘনিষ্ঠ সঙ্ঘ পরিবার অযোধ্যায় রাম মন্দির তৈরি নিয়ে যে উন্মাদনা সৃষ্টির আপ্রাণ চেষ্টা চালিয়ে যাচ্ছেন, তা বাঘের পিঠে চড়ে শিকারে যাওয়ার সমতুল। শেষ পর্যন্ত বর্তমান কেন্দ্রীয় সরকারই বাঘের শিকারে পর্যবসিত হওয়ার আশঙ্কাটি মোটেই অমূলক নয়। রাম মাধব, উমা ভারতী, আদিত্যনাথ যোগী বা সুশীল মোদী সহ বিজেপি ও সঙ্ঘ পরিবারের যে সব নেতা-নেত্রীরা কেন্দ্রীয় সরকার ও বিজেপি-র শীর্ষ নেতৃত্বের উপর যেনতেনপ্রকারেণ অযোধ্যায় রাম মন্দির তৈরির উদ্যোগ গ্রহণের জন্য যে চাপ সৃষ্টি করে চলেছেন তা দেশের পক্ষে তো বটেই, এমনকি তাঁদের নিজের দলের সরকারের পক্ষেও বিপজ্জনক।